# Brüno (pel·lícula)

Brüno és una pel·lícula còmica en format de fals documental dirigida per Larry Charles i basada en el personatge homònim de l'humorista Sacha Baron Cohen. La pel·lícula és la tercera basada en personatges de Da Ali G Show, seguint a Ali G Indahouse i Borat. Es va estrenar el 10 de juny de 2009 i es va doblar al català.

## Argument

Brüno és un gai una mica excèntric que està obsessionat amb la moda i el culte al cos. Treballa a la televisió, presentant un programa nocturn de tendències, però el seu somni és arribar a ser una celebritat. La seva estratègia per aconseguir-ho està clara: convertir-se en reporter de moda i anar a les festes i desfilades dels dissenyadors més importants. Així és com Brüno inicia un viatge pel llarg del món amb l'esperança de trobar la fama i, per què no dir-ho, també l'amor.
El 2006, el còmic i presentador Sacha Baron Cohen va donar vida a un dels personatges més provocadors del cinema a Borat, les peripècies d'un periodista kazakh que deixava al descobert la hipocresia de la cultura occidental. El paper li va valer el Globus d'Or al millor actor de comèdia i la pel·lícula va ser nominada a l'Oscar al millor guió adaptat. Tres anys més tard, i amb el precedent de taquilla de Borat, Sacha Baron Cohen tria un altre dels personatges del seu show televisiu Da Ali G Show i el porta al cinema. Brüno segueix l'absurd viatge d'un reporter austríac gai en el seu intent per fer-se un lloc en el món de la moda.
Dirigida per Larry Charles, habitual col·laborador de Cohen i realitzador de Borat, la pel·lícula és el que s'ha anomenat «comèdia extrema», amb un «rodatge de guerrilla» en què el protagonista es cola en esdeveniments reals per parlar amb personalitats i cridar l'atenció. La consigna és portar al límit les lleis, però sense trencar-les i caricaturitzar certs aspectes de la societat.

## Al voltant de la pel·lícula
### Anecdotari

* A la Setmana de la Moda de Milà, l'organització va llançar un comunicat de premsa vetant l'accés a l'equip de Brüno a qualsevol festa o desfilada. Tots ells van canviar el seu aspecte per poder barrejar-se entre els altres: el director Larry Charles es va afaitar la barba i es va canviar el pentinat, el productor Dan Mazer i l'equip de cambra de Milà es van tallar els cabells, i van completar la disfressa amb canvis de vestuari, mocadors i ulleres. Així va ser com van aconseguir colar-se en la desfilada de la dissenyadora Agatha Ruiz de la Prada per rodar l'escena.
* Quan uns policies detenen Brüno, el que es mostra és realment la detenció de l'actor Cohen embolicat en el personatge, quan va arruïnar la desfilada de la Setmana de la moda de Milà.
* Cohen va agafar una forta grip, va haver de fer repòs i la producció es va interrompre durant dos dies. Després els antibiòtics li van causar una infecció al pit i la crema depilatòria que utilitzava li va provocar una forta reacció. Així i tot, l'actor i humorista va continuar treballant, fins que es va trencar un turmell caminant amb unes botes de plataforma durant una escena a l'Orient Mitjà, llavors el rodatge va haver de parar set setmanes més.
* La Motion Picture Association of America va considerar que certes seqüències sexuals podien ferir algunes sensibilitats i va prohibir en el seu moment la pel·lícula per a menors de 17 anys. Aquesta prohibició hauria tingut com a conseqüència una distribució molt més limitada de la pel·lícula i, per tant, una menor recaptació. 'Brüno' va tornar a la sala de muntatge, es van tallar algunes escenes i va obtenir només una prohibició R, és a dir, que els menors poden veure la pel·lícula només si estan acompanyats per un adult. Amb 'Borat' havia passat exactament el mateix.
* A la pel·lícula, Brüno entrevista a alguns dels personatges més coneguts dels EUA: a Paula Abdul, la jutge del programa "American Idol", a la Toya Jackson, hi ha la model Brittny Gastineau. A més, Baron Cohen va aconseguir que el llavors aspirant a candidat a president dels Estats Units, Ron Paul, es deixés entrevistar.
* Una escena on Brüno entrevistava a la germana de Michael Jackson per intentar aconseguir el telèfon del cantant va ser suprimida per la mort del cantant dies abans de l'estrena. Altres persones van considerar un error haver eliminat l'escena argumentat que el més probable hauria estat que el Rei del Pop ho hagués trobat graciós, donat el seu caràcter demostrat en cameos com a Men in Black II.

## Repartiment

| Intèrpret | Personatge |
| Sacha Baron Cohen | Brüno |
| Gustaff Hammarsten | Lutz |
| Clifford Bañagale | Diesel |
| Chibundu Orukwowu | O.J. |
| Josh Meyers | Kookus |

## Referències

* ↑ «Bruno» (en anglès). imdb. [Consulta: 9 gener 2014].
* ↑ «bruno» (en anglès). boxofficemojo. [Consulta: 9 gener 2014].
* ↑ «Brüno». Ésadir.cat. [Consulta: 27 juny 2022].
* 1 2 3 4 «bruno» (en castellà). sensacine. [Consulta: 9 gener 2014].
* ↑ «Eliminada una escena de 'Bruno' por la muerte de Michael Jackson» (en castellà). elseptimoarte. Arxivat de l'original el 9 de gener 2014. [Consulta: 9 gener 2014].

## Vegeu també

* Ali G
* Borat: Cultural Learnings of America for Make Benefit Glorious Nation of Kazakhstan
* Borat Sagdiyev

## Enllaços externs

* Trailer de la pel·lícula (anglès)